作者:杜甫
標題:病橘
內容:群橘少生意，雖多亦奚為。惜哉結實小，酸澀如棠梨。剖之盡蠹蟲，採掇爽其宜。紛然不適口，豈只存其皮。蕭蕭半死葉，未忍別故枝。玄冬霜雪積，況乃回風吹。嘗聞蓬萊殿，羅列瀟湘姿。此物歲不稔，玉食失光輝。寇盜尚憑陵，當君減膳時。汝病是天意，吾諗罪有司。憶昔南海使，奔騰獻荔支。百馬死山谷，到今耆舊悲。